Foto’s: 22 m lange sluier vir aktrise en popster se trouePriyanka Chopra and Nick Jonas by hul Westerse troue (foto: Instagram via PriyankaChopra) Die internet is behoorlik aan die gons oor foto’s van die voormalige Mej. Wêreld en Bollywood-aktrise Priyanka Chopra (36) en die Amerikaanse popster Nick Jonas (26) se troue. Chopra en Jonas het die afgelope week ŉ string tradisionele Indiese seremonies bygewoon as deel van hul huweliksfeesvieringe. Chopra het in Indië grootgeword en wou haar Indiese kultuur vereer deur verskeie tradisionele seremonies. Die paartjie het ook Jonas se kultuur vereer deur Saterdag ŉ tradisionele Westerse huwelikseremonie te hou. Die bruid het verskeie uitrustings gedurende die week gedra, maar dit is die trourok wat sy by hul Westerse seremonie gedra het wat die meeste aandag getrek het. Chopra se rok is deur die bekende ontwerper Ralph Lauren ontwerp en spog met ŉ sluier van sowat 22 m. In ŉ video deur People kan gesien word hoe ses mense moet help om die sluier te dra terwyl Chopra saam met haar ma na die kansel stap. Ralph Lauren het nog slegs vir drie ander vroue trourokke ontwerp en almal was familie. Chopra is dus die eerste bekende wat in een van sy ontwerpe kon trou. Jonas se pak is ook deur dié ontwerper gemaak. Die egpaar se deftige Westerse troue het voor 225 gaste op die grasperk van die Umaid Bhawan-paleis in Jodhpur plaasgevind. Chopra se sluier was wel nie die enigste oordadigheid nie aangesien hul 5 m hoë troukoek ook die kollig gesteel het. Priyanka Chopra se sluier was sowat 22m lank (Foto: Skermgreep uit die video) Jonas en Chopra het ná die onderskeie seremonies albei op sosiale media vertel hoe gelukkig hulle is. “Dit was vieringe waarvan ons albei gedroom het,” het Jonas geskryf. “Dit is ongelooflik om ŉ leeftyd van saamwees saam met ons familie en vriende te begin. Vir altyd begin nou,” het Chopra geskryf. Chopra en Jonas is vir die eerste keer in Mei 2017 as ŉ paartjie geïdentifiseer en hy het haar in Julie vanjaar gevra om te trou.